Video: Franschhoek-juwelierswinkel loop onder gewapende rowers deur‘n Skermskoot uit die video. Die video volg onderaan die berig. WAARSKUWING: Die video bevat gewelddadige tonele wat moontlik kinders of sensitiewe kykers kan ontstel. Die polisie is op soek na vyf rowers wat vroeër vandeesmaand op die Tracey’s Diamonds-juwelierswinkel in Franschhoek in die Wes-Kaap toegeslaan en dit beroof het. Kringtelevisiebeeldmateriaal van die voorval is op YouTube gelaai. Die video is teen Donderdag reeds meer as 27 000 keer gekyk. Die video wys hoe twee goed geklede mans op 2 Oktober die winkel betree en hulself as klante voordoen. Hulle word deur die personeel bygestaan totdat drie mans met sakke buite by die winkeldeur kom staan. Een van die rowers binne die winkel bring ŉ vuurwapen te voorskyn, waarna hul makkers in die winkel ingelaat word, juweliersware in die sakke inprop en vlug. Die mense in die winkel is nie tydens die voorval beseer nie. Die polisie versoek enigiemand wat die verdagtes herken om Crime Stop by 08600 10111 te bel.